
Comisia pentru muncă şi protecţie socială


Nr. 27/207/18 septembrie 2002
AVIZ

asupra propunerii legislative pentru modificarea şi completarea Ordonanţei Guvernului nr.7/2001 privind impozitul pe venit
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată, spre dezbatere şi avizare, cu propunerea legislativă pentru modificarea şi completarea Ordonanţei Guvernului nr.7/2001 privind impozitul pe venit, trimisă comisiei cu adresa nr. 202 din 3 septembrie 2002.

Potrivit prevederilor art.60 din Regulamentul Camerei Deputaţilor, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din 18 septembrie 2002.

· În urma dezbaterilor, membrii comisiei au hotărât, cu unanimitate de voturi, avizarea nefavorabilă a propunerii legislive, din următoarele considerente:
· Reglementarea introdusă la noul alin.41 de la articolul 24, prin care pentru fiecare al doilea loc de realizare a venitului, angajaţii sunt scutiţi de plata contribuţiei la bugetul de şomaj, asigurările de sănătate şi contribuţia la asigurările sociale, nu face obiectul Ordonanţei Guvernului nr.7/2001.

· Obligaţia angajatorilor de a reţine şi vira toate aceste contribuţii sociale se regăseşte în fiecare din legile cadru, respectiv Legea nr.76/2002, Legea nr.145/1997 şi Legea nr.19/2000. 

Drept urmare, Comisia recomandă ca propunerea de modificare a taxelor sociale să se facă la legile cadru mai sus menţionate.

